
บทที่ ๑
อำนาจหน้าที่ของกองนิติการ
สำนักงานปลัดกระทรวงการพัฒนาสังคมและความมั่นคงของมนุษย์

โดยที่ระบบราชการเป็นกลไกสำคัญของประเทศ   ในอันที่จะผลักดันให้แนวทางการบริหารประเทศตามที่กำหนดไว้ในรัฐธรรมนูญและกฎหมายต่าง ๆ  รวมทั้งการดำเนินการตามแนวนโยบายของรัฐเกิดผลสำเร็จเป็นประโยชน์แก่ประเทศชาติและประชาชนส่วนรวมรัฐจำได้ปรับปรุงระบบราชการและปรับอำนาจหน้าที่ของส่วนราชการขึ้นใหม่กระทรวงการพัฒนาสังคมและความมั่นคงของมนุษย์    จัดตั้งขื้นโดยพระราชบัญญัติปรับปรุงกระทรวง    ทบวง  กรม    พ.ศ. ๒๕๔๕    มาตรา ๑๖    มีอำนาจหน้าที่เกี่ยวกับการพัฒนาสังคม การสร้างความเป็นธรรมและความเสมอภาคในสังคม   การส่งเสริมและพัฒนาคุณภาพและความมั่นคงในชีวิตสถาบันครอบครัวและชุมชนและราชการอื่นตามที่มีกฎหมายกำหนดให้เป็นอำนาจหน้าที่ของกระทรวงการพัฒนาสังคมและความมั่นคงของมนุษย์หรือส่วนราชการที่สังกัดกระทรวงการพัฒนาสังคมและความมั่นคงของมนุษย์      
              อำนาจหน้าที่ความรับผิดชอบของกองนิติการ   ตามที่กำหนดในกฎกระทรวงแบ่งส่วนราชการสำนักงานปลัดกระทรวงการพัฒนาสังคมและความมั่นคงของมนุษย์   พ.ศ. ๒๕๔๕   ข้อ  ๓ ก.(๒) ดังนี้

๑.  เสนอร่างแก้ไข  ปรับปรุงกฎหมาย  กฎ  ระเบียบที่เกี่ยวข้องกับการพัฒนาสังคมและความมั่นคงของมนุษย์ให้ทันสมัย   เหมาะสมกับสภาพสังคม   และสอดคล้องกับพันธสัญญา และข้อตกลงระหว่างประเทศ  
๒.  ศึกษา  ค้นคว้า  ยกร่าง  พัฒนา  ปรับปรุง  แก้ไขกฎหมาย  กฎ  ระเบียบ   ข้อบังคับของกระทรวงให้เป็นกลไกในการดำเนินการที่มีประสิทธิภาพ
๓.  สอบสวนข้อเท็จจริง  วินิจฉัย และให้คำปรึกษาแนะนำ  ชี้แจงข้อกฎหมายและวิธีปฏิบัติในการบังคับใช้กฎหมายของกระทรวง   รวมทั้งประสานหน่วยงานที่เกี่ยวข้องเพื่อให้มีคำวินิจฉัยเป็นที่สุด
๔.  ดำเนินการเกี่ยวกับงานนิติกรรมและสัญญา   งานเกี่ยวกับความรับผิดในทางแพ่ง   อาญา  งานคดีปกครอง    และงานคดีอื่นที่อยู่ในอำนาจหน้าที่ของกระทรวง 
๕. เป็นศูนย์กลางข้อมูลสารสนเทศด้านกฎหมาย  และให้คำปรึกษาแนะนำด้านกฎหมายแก่กระทรวง    
ส่วนราชการ   หน่วยงานในสังกัด     และคุ้มครองสิทธิประชาชนที่ประสบปัญหาทางสังคม
             ๖.  ดำเนินการแก้ไขปัญหาในเรื่องการฝ่าฝืนไม่ปฏิบัติตามกฎหมายในความรับผิดชอบของกระทรวง  
๗. ส่งเสริมให้ประชาชนรับรู้สิทธิตามกฎหมาย
 
๘. ปฏิบัติร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
โครงสร้างกองนิติการ
ฝ่ายบริหารทั่วไป

 O  หัวหน้าฝ่ายบริหารงานทั่วไป  (เจ้าหน้าที่บริหารงานธุรการ  ๖)  จำนวน  ๑  ตำแหน่ง

 O  ตำแหน่งเจ้าพนักงานธุรการ  ๒-๔ หรือ ๕   จำนวน  ๑  ตำแหน่ง

 O  ตำแหน่งเจ้าหน้าที่บันทึกข้อมูล  ๑-๓  หรือ ๔ หรือ ๕  จำนวน  ๒  ตำแหน่ง

 มีหน้าที่  ดำเนินการเกี่ยวกับงานสารบรรณและการบริหารงานทั่วไป    และปฏิบัติงานอื่นที่มิใช่
หน้าที่ของหน่วยงานใดโดยเฉพาะ
ฝ่ายพัฒนากฎหมาย

O หัวหน้าฝ่ายพัฒนากฎหมาย  ตำแหน่งนิติกร  ๘ ว  จำนวน ๑  ตำแหน่ง  

            O ตำแหน่งนิติกร ๗ ว   จำนวน  ๒  ตำแหน่ง
     O ตำแหน่งนิติกร ๓-๕   หรือนิติกร ๖ ว  หรือนิติกร ๗ ว  จำนวน  ๓  ตำแหน่ง
             มีหน้าที่  ศึกษา  ค้นคว้า  ยกร่าง  ปรับปรุง  แก้ไข  กฎหมายและระเบียบข้อบังคับของกระทรวง  เสนอกฎหมาย  ปรับปรุงกฎหมายด้านการพัฒนาสังคมและความมั่นคงของมนุษย์ให้ทันสมัยสอดคล้องกัน พันธสัญญาและข้อตกลงระหว่างประเทศ   ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่ เกี่ยวข้องหรือได้รับมอบหมาย

ฝ่ายคดี

O หัวหน้าฝ่ายคดี  ตำแหน่งนิติกร  ๘ ว  จำนวน ๑  ตำแหน่ง
            O ตำแหน่งนิติกร ๗ ว  จำนวน  ๑  ตำแหน่ง

            O นิติกร ๓-๕  หรือนิติกร ๖ ว  หรือนิติกร  ๗ ว    จำนวน  ๔  ตำแหน่ง
              มีหน้าที่  ดำเนินการเกี่ยวกับการสอบสวน    รวบรวมข้อเท็จจริงและพยานหลักฐานต่างๆ    ตามกฎหมายว่าด้วยความรับผิดทางละเมิด และราชการทางปกครอง   ดำเนินการเกี่ยวกับคดีและแก้ต่างคดีทั้งคดีแพ่ง  คดีอาญา  คดีทางปกครองและอื่นๆ ในเรี่องที่กระทรวงเป็นผู้เสียหายหรือเป็นโจทก์   หรือกระทรวงและเจ้าหน้าที่ถูกฟ้องเป็นจำเลย   ปฏิบัติงานร่วมกับหรีอสนับสนุนการปฏิบัติงานของหน่วยงานอื่นที่เกี่ยวข้องหรือได้รับมอบหมาย
ฝ่ายให้คำปรึกษาและคุ้มครองสิทธิ  


O หัวหน้าฝ่ายให้คำปรึกษาและคุ้มครองสิทธิ  ตำแหน่งนิติกร  ๘ ว  จำนวน  ๑  ตำแหน่ง

O นิติกร  ๓-๕  หรือนิติกร  ๖ ว   หรือนิติกร  ๗ ว  จำนวน  ๓  ตำแหน่ง 

O นักสังคมสงเคราะห์ ๓-๕  หรือ ๖ ว  หรือ ๗ ว   จำนวน ๓  ตำแหน่ง
             มีหน้าที่     วินิจฉัยปัญหากฎหมายและให้คำแนะนำปรึกษา    ชี้แจงข้อกฎหมายและวิธีปฏิบัติในการบังคับใช้กฎหมาย    ร่างนิติกรรมสัญญาและตรวจสอบนิติกรรมสัญญา     บันทึกข้อตกลงรวมทั้งการดำเนินการอื่นๆ ที่เกี่ยวกับการจัดทำนิติกรรมสัญญา  ส่งเสริมให้ประชาชนรับรู้สิทธิตามกฎหมาย  ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง

อำนาจหน้าที่ของกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  ตามกฎกระทรวงที่กล่าวข้างต้น  ในฐานะผู้อำนวยการกองนิติการต้องปฏิบัติหน้าที่ในส่วนของการให้คำปรึกษาและคุ้มครองสิทธิตามกฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์  โดยคำนึงถึงนโยบายของรัฐในส่วนที่เกี่ยวข้อง  เช่น  ด้านครอบครัว  เด็ก  เยาวชน  สตรีและผู้สูงอายุ  ,  ด้านการส่งเสริมผู้ด้อยโอกาส  เป็นต้น  และนำบทนิยามศัพท์ที่เกี่ยวกับการพัฒนาสังคมและความมั่นคงของมนุษย์     รวมทั้งงานด้านสวัสดิการสังคมปรับใช้กับภารกิจที่กำหนดเป็นยุทธศาสตร์ของกระทรวงและตามนโยบายของกระทรวง  ซึ่งกำหนดวิสัยทัศน์ไว้อย่างชัดเจน  ดังนั้น  เพื่อให้การปฏิบัติภารกิจของกระทรวงเป็นไปอย่างมีประสิทธิภาพเกิดประสิทธิผลกับผู้ใช้บริการอย่างสูงสุดจึงต้องทำหน้าที่ให้คำปรึกษาหารือ  แนะนำให้ผู้ใช้บริการรับทราบสาระสำคัญของกฎหมายที่กำหนดไว้ในแต่ละส่วนที่จะเอื้อประโยชน์แก่ตน  เป็นการพัฒนาปกป้องรักษาสิทธิหรืออำนาจที่จะกระทำการใด ๆ  โดยรับการรับรองจากกฎหมายภายใต้รัฐธรรมนูญแห่งราชอาณาจักรไทย  พุทธศักราช  ๒๕๔๐  เฉพาะที่เกี่ยวข้องกับกฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์  จำนวน  ๑๕  ฉบับ  ซึ่งนับเป็นครั้งแรกที่นำเอาแนวความคิดใหม่ในการพัฒนาเรื่องความมั่นคงของมนุษย์มาจัดตั้งเป็นชื่อกระทรวง ซึ่งคณะรัฐมนตรีได้แถลงนโยบายเสริมสร้างสังคมเข้มแข็งต่อรัฐสภาว่า  “รัฐบาลจะพัฒนาคนให้สมบูรณ์ทั้งร่างกายจิตใจและสติปัญญารวมทั้งเสริมสร้างให้เข้มแข็งและยั่งยืน เพื่อให้ประเทศไทยเป็นสังคมที่มีคุณภาพ สังคมคุณภาพและสังคมที่สมดุล”

ด้านครอบครัว  เด็ก  เยาวชน  สตรีและผู้สูงอายุ  รัฐบาลมีนโยบายในการสร้างครอบครัวให้อบอุ่นและเข้มแข็ง เป็นหน่วยพื้นฐานในการฟื้นฟูเศรษฐกิจและเป็นภูมิคุ้มกันจากปัญหาสังคมแก่สมาชิกทุกวัยในครอบครัวดังนี้
1) จัดตั้งศูนย์พัฒนาครอบครัวในชุมชนโดยการมีส่วนร่วมของบุคลากรในชุมชน เพื่อให้คำปรึกษา
และบริการต่างๆที่เกี่ยวกับครอบครัวทั้งด้านสุขภาพ การวางแผนและแก้ไขปัญหาครอบครัว
2) สนับสนุนการตั้งศูนย์เลี้ยงเด็กก่อนวัยเรียนที่มีคุณภาพและได้มาตรฐานในชุมชนและสถาน
ประกอบการ
3) แก้ไขปรับปรุงกฎหมายและบังคับใช้กฎหมายอย่างเคร่งครัดเพื่อป้องกัน ปราบปราม และ
ลงโทษอย่างจริงจังต่อผู้กระทำความผิดที่ละเมิดสิทธิและกระทำทารุณกรรมต่อเด็ก

4) มุ่งส่งเสริมสิทธิ สถานภาพและบทบาทของสตรี การพัฒนาศักยภาพของสตรีให้สามารถมีส่วน
ร่วมอย่างเต็มที่ในการพัฒนาชุมชนและประเทศทั้งทางด้านเศรษฐกิจ สังคม และการเมือง รวมทั้งส่งเสริมความเท่าเทียมกันของสตรีในการรับราชการ
5) ยกย่องและให้หลักประกันแก่ผู้สูงอายุ โดยการสร้างโครงข่ายความปลอดภัยทางสังคมสำหรับ
ผู้สูงอายุ พัฒนาบริการสุขภาพอนามัย รวมทั้งนำประสบการณ์และภูมิปัญญาของผู้สูงอายุมาช่วยในการพัฒนาสังคม
ด้านการส่งเสริมผู้ด้อยโอกาส


1) ให้การสงเคราะห์และสนับสนุนการพัฒนาอย่างมีส่วนร่วมแก่ผู้ยากไร้ ผู้พิการ หรือผู้ทุพพลภาพ
และผู้ด้อยโอกาส ให้มีคุณภาพชีวิตที่ดีและสามารถพึ่งพาตนเองได้
2) สนับสนุนองค์กรสาธารณกุศล เพื่อบรรเทาสาธารณภัยและสงเคราะห์ผู้ประสบภัยในระดับ
ชุมชนและระดับชาติ
3) จัดระบบการศึกษาและฝึกอาชีพที่สอดคล้องกับระดับและลักษณะของความพิการหรือ
ทุพพลภาพ รวมทั้งพัฒนาสื่อการเรียนการสอน สิ่งอำนวยความสะดวก และการเสริมทักษะเฉพาะด้าน ที่จำเป็นสำหรับผู้พิการหรือทุพพลภาพ
กระทรวงพัฒนาสังคมและความมั่นคงของมนุษย์ ได้นำความหมายของคำต่างๆที่เกี่ยวข้องกับการ

พัฒนาสังคมและความมั่นคงของมนุษย์รวมถึงงานด้านสวัสดิการสังคมที่ใช้อยู่มากำหนดเป็นแนวทางการดำเนินงานและแปลงนโยบายไปสู่การปฏิบัติ ดังนี้
วิสัยทัศน์
“กระทรวงการพัฒนาสังคมและความมั่นคงของมนุษย์ เป็นองค์การและกลไกระดับชาติที่เอื้ออำนวย
และประสานเชื่อมโยงกับภาคีทุกภาคส่วน เพื่อให้ประชาชนมีความมั่นคงในการดำรงชีวิต มีบริการสวัสดิภาพและการคุ้มครองอย่างทั่วถึง เป็นธรรมและเสมอภาค สามารถช่วยเหลือและพัฒนาตนเอง ครอบครัวและชุมชนให้เป็นสังคมสันติสุข น่าอยู่และยั่งยืน”

พันธกิจ
 
๑)    เพิ่มประสิทธิภาพของกระบวนการพัฒนาสังคม
2) พัฒนาหลักประกันความมั่นคง
3) ส่งเสริมการพัฒนาทุนทางสังคม
ยุทธศาสตร์
เพื่อให้การบริหารราชการแผ่นดินสามารถบรรลุวิสัยทัศน์   พันธกิจดังกล่าว กระทรวงพัฒนาสังคม
และความมั่นคงของมนุษย์ จึงได้กำหนดยุทธศาสตร์ดังนี้

๑)   การพัฒนานโยบายและระบบสารสนเทศการพัฒนาสังคม โดยการพัฒนาระบบข้อมูลสารสนเทศให้เป็นมาตรฐาน เพื่อการจัดบริการพัฒนาสังคมและสวัสดิการอย่างทั่วถึง    เป็นธรรมตลอดจน เป็นพื้นฐานในการเฝ้าระวังปัญหาทางสังคมในชุมชน
๒)   การสร้างความมั่นคงในการดำรงชีวิต โดยการสร้างความเข็มแข็งให้กับครอบครัว ชุมชน 
กระจายโอกาสและทรัพยากรลงในพื้นที่ ชุมชน และจัดที่อยู่อาศัยสำหรับผู้มีรายได้น้อย
                     ๓)  การพัฒนาบริการทางสังคมเชิงรุกโดยส่งเสริมศักยภาพของประชากรกลุ่มเป้าหมาย ให้มี     ความสามารถในการพึ่งตนเอง
                     ๔)  การรวมพลังพัฒนาทุนทางสังคม โดยการสนับสนุนให้ชุมชนมีส่วนร่วมในการพัฒนา
สังคมและคุณภาพชีวิต การสนับสนุนเครือข่ายทางสังคม
เป้าหมายการให้บริการ
 
๑)  ประชาชนมีความมั่นคงในการดำรงชีวิต
                      ๒) ประชาชนได้รับบริการสวัสดิการที่เหมาะสม
                      ๓) ประชาชนได้รับการคุ้มครองสิทธิและความเสมอภาคเป็นธรรมในสังคม
        ๔) พัฒนาการบริหารจัดการด้านพัฒนาสังคมที่คุณภาพ

การพัฒนาสังคม หมายถึง  กระบวนการเปลี่ยนแปลงที่ทั้งด้านเศรษฐกิจ สังคม การเมือง การปกครอง วัฒนธรรม เพื่อประชาชนจะมีชีวิต ความเป็นอยู่ที่ดีขึ้น  ทั้งด้านอาหาร ที่อยู่อาศัย การศึกษา สุขภาพอนามัย การมีงานทำ มีรายได้ที่เพียงพอในการครองชีพ   ประชาชนได้รับความเสมอภาคมีคุณภาพชีวิต ทั้งนี้ประชาชนจะต้องมีส่วนร่วมในกระบวกการเปลี่ยนแปลงทุกขั้นตอน อย่างเป็นระบบ

ความมั่นคงของมนุษย์   หมายความถึง  การที่ประชาชนได้รับหลักประกันด้านสิทธิความปลอดภัย การสนองตอบต่อความจำเป็นขั้นพื้นฐานสามารถดำรงชีวิตในสังคมได้อย่างมีศักดิ์ศรี ไม่ประสบปัญหาความยากจน ไม่สิ้นหวังและมีความสุข ตลอดจนได้รับโอกาสอย่างเท่าเทียมกันในการพัฒนาศักยภาพของตนเอง

ความมั่นคงทางสังคม  หมายถึง   การดำเนินงานทั้งของรัฐและสังคมที่จะช่วยลดปัญหาความยากจน ตลอดจนขจัดภัยพิบัติต่างๆ ครอบคลุมถึงการช่วยเหลือทางสังคม   การประกันสังคมและการบริการสังคม

การช่วยเหลือทางสังคม  หมายถึง  การช่วยเหลือประชาชนผู้ทุกข์ยากเดือดร้อน โดยฝ่ายผู้ให้บริการหรือหน่วยงานทั้งภาครัฐและเอกชน จะต้องมีการค้นหาสำรวจข้อเท็จจริงว่า ผู้ที่จะได้รับบริการนั้นมีปัญหายากจนหรือเดือดร้อนจริง สมควรได้รับการบริการช่วยเหลือ

การประกันสังคม   หมายถึง  มาตรการหนึ่งในการจัดบริการสวัสดิการทางสังคม เพื่อคุ้มครองป้องกันประชาชนที่มีรายได้ประจำไม่ให้ได้รับความเดือดร้อนเมื่อต้องสูญเสียรายได้ทั้งหมดหรือบางส่วน หรือมีรายได้ไม่เพียงพอต่อการเลี้ยงชีพ เพื่อให้มีหลักประกันด้านการดำรงชีวิต และความเป็นอยู่ที่ดีขึ้น

การบริการสังคม  หมายถึง  หน้าที่ความรับผิดชอบอย่างหนึ่งของรัฐบาลและเอกชนที่มีต่อประชาชนในการจัดสรรบริการ เพื่อเสริมสร้างชีวิตความเป็นอยู่และสวัสดิภาพของประชาชนด้วยจุดมุ่งหมายของการป้องกัน   การบำบัดความเดือดร้อน   การเสริมสร้างและพัฒนาชีวิต ความเป็นอยู่ของประชาชนให้สามารถดำรงชีวิตอยู่ในสังคมที่มีการเปลี่ยนแปลงตลอดเวลาได้อย่างเป็นสุขตามควรแก่อัตภาพ

กระทรวงการพัฒนาสังคมและความมั่นคงของมนุษย์ได้กำหนดนโยบายเร่งด่วน  ดังนี้
1) นโยบายการบริหารจัดการ   เพื่อปรับเปลี่ยนค่านิยมและวัฒนธรรมสู่กระทรวงแห่งการเรียนรู้
ด้วยการปฏิรูประบบและกระบวนการบริหารจัดการอย่างมีประสิทธิภาพ ปรับบทบาทของภาครัฐจากผู้ปฏิบัติและควบคุมมาเป็นผู้สนับสนุนและอำนวยความสะดวก เร่งพัฒนาคุณภาพของราชการให้มีความรู้ ความสามารถเพื่อเป็นมืออาชีพ โดยก้าวทันต่อการเปลี่ยนแปลงของสถานการณ์ที่เกิดขึ้น ตลอดจนบูรณาการพันธกิจ ระหว่างกรมภายในกระทรวงและกระทรวงที่เกี่ยวข้อง โดยให้ความสำคัญกับการส่งเสริมความเข้าใจในบทบาทและการดำเนินงานร่วมกัน ส่งเสริมการกระจายอำนาจ การปกครอง จากส่วนกลางลงสู่ท้องถิ่นให้มีความชัดเจนและเหมาะสมตามขั้นตอน
2) นโยบายการเสริมสร้างครอบครัวให้เข้มแข็ง   เพื่อให้ประชาชนมีความสามารถในการช่วยเหลือ
และพัฒนาตนเอง ครอบครัวและชุมชนให้เป็นสังคมที่น่าอยู่ด้วยการพัฒนาศักยภาพประชาชนและชุมชนให้มีความสามารถและมีส่วนร่วมอย่างเต็มที่ การเพิ่มศักยภาพองค์กรและกลไกในชุมชนให้เข็มแข็งโดยประสานส่งเสริม และสนับสนุนทุนทางสังคม ภาคีและเครือข่ายทุกภาคส่วน เพื่อการพัฒนาสังคมอย่างยั่งยืน
3) นโยบายการพัฒนาสังคมและสวัสดิการสังคม เพื่อให้เด็ก  เยาวชน  สตรี  คนพิการ  ผู้สูงอายุ  
ผู้ประสบปัญหาทางสังคมได้รับบริการขั้นพื้นฐาน การพิทักคุ้มครองสิทธิด้วยการยกระดับการให้บริการที่เน้นผลสัมฤทธิ์ของงานและตามมาตรฐานสากลที่มีกำหนดไว้
4) นโยบายการส่งเสริมระบบเทคโนโลยีสารสนเทศเพื่อให้ประชานได้เข้าถึงบริการข้อมูลข่าวสาร
อย่างรวดเร็วเป็นธรรมและทั่วถึงด้วยการนำระบบเทคโนโลยีสารเทศและการสื่อสาร เป็นกลไกการบริหารจัดการแบบใหม่ ตามนโยบายของรัฐบาลในการพัฒนาคุณภาพชีวิตประชาชน การเฝ้าระวังสถานการณ์ทางสังคมและการเชื่อมโยงข้อมูลเป็นเครือข่ายกับหน่วยงาน ทั้งภายในและภายนอกกระทรวง
5) นโยบายการเสริมสร้างความมั่นคงในชีวิต เพื่อให้ประชาชนมีความมั่นคงในการอยู่อาศัยที่ถาวร 
ลดภาระรายจ่ายในการผ่อนชำระค่าบ้าน สร้างโอกาสในการมีที่อยู่อาศัยที่ถาวรได้มาตรฐานเป็นของตนเอง  และมีคุณภาพชีวิตที่ดี สามารถสร้างความสัมพันธ์ในครอบครัว ชุมชนและสังคม เพื่อไปสู่ชุมชนที่น่าอยู่อย่างยั่งยืนต่อไป ด้วยการจัดสร้างที่อยู่อาศัยที่ได้มาตรฐานชุมชน มีสภาพแวดล้อมที่เหมาะสมพร้อมระบบสาธารณูปโภค สาธารณูปการ ตามโครงการบ้านเอื้ออาทรและร่วมกันไขปัญหาชุมชนแออัดในเมืองตามโครงการบ้านมั่นคง

สรุป  กระทรวงการพัฒนาสังคมและความมั่นคงของมนุษย์  มีอำนาจหน้าที่เกี่ยวกับการพัฒนาสังคมการสร้างความเป็นธรรมและความเสมอภาคในสังคม  การส่งเสริมและพัฒนาคุณภาพและความมั่นคงในชีวิตสถาบันครอบครัวและชุมชนและรายการอื่นตามที่กฎหมายกำหนด  ในส่วนของกองนิติการมีหน้าที่ให้คำปรึกษาแนะนำ      ชี้แจงข้อกฎหมายและวิธีปฏิบัติในการบังคับใช้กฎหมายของกระทรวง     ส่วนราชการ
หน่วยงานในสังกัด  และคุ้มครองสิทธิประชาชนที่ประสบปัญหาทางสังคม  ตามนโยบายและเป้าหมายของกระทรวงการพัฒนาสังคมและความมั่นคงของมนุษย์  เพื่อให้ประชาชนมีความมั่นคงในการดำรงชีวิตมีบริการสวัสดิภาพและการคุ้มครองอย่างทั่วถึง  เป็นธรรมและเสมอภาค  สามารถช่วยเหลือและพัฒนาตนเอง  ครอบครัวและชุมชนให้เป็นสังคมสันติสุขน่าอยู่และยั่งยืน

การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ
การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ

